b'\n_START_ARTICLE_\nEspazo Ecosocialista Galego\n_START_SECTION_\nIdeologia\n_START_PARAGRAPH_\nEspazo Ecosocialista Galego \xc3\xa9s una organitzaci\xc3\xb3 d\'esquerra verda i nacional que proclama la unitat i col\xc2\xb7laboraci\xc3\xb3 entre els diferents subjectes pol\xc3\xadtics i socials per a realitzar un proc\xc3\xa9s de superaci\xc3\xb3 del capitalisme. Fa una aposta per la construcci\xc3\xb3 d\'un ideari altermundista que provenia de l\'acci\xc3\xb3 en xarxa dels nous subjectes de transformaci\xc3\xb3 social gallecs: moviments socials, ciutadans i pol\xc3\xadtics que participen activament en f\xc3\xb2rums de reflexi\xc3\xb3 i aliances d\'acci\xc3\xb3._NEWLINE_Basen la construcci\xc3\xb3 del que anomenen "o galeguismo do s\xc3\xa9culo XXI" en la sostenibilitat ecol\xc3\xb2gica, la just\xc3\xadcia social global, la cultura de la pau i la radicalitat democr\xc3\xa0tica. Aquesta radicalitat democr\xc3\xa0tica passa per la concepci\xc3\xb3 republicana de ciutadania activa, participativa i cr\xc3\xadtica, entesa com a un major grau de desenvolupament de la democr\xc3\xa0cia. _NEWLINE_Tamb\xc3\xa9 forma part del seu ideari el feminisme i el pacifisme.\n_START_SECTION_\nOr\xc3\xadgens i constituci\xc3\xb3 com a partit\n_START_PARAGRAPH_\nL\'origen d\'Espazo Ecosocialista Galego es pot remuntar a Iniciativa Ben Com\xc3\xban, plataforma que s\'inicia a partir de la desafecci\xc3\xb3 ciutadana per la pol\xc3\xadtica vigent evidenciada pel 15-M i la gran abstenci\xc3\xb3, vot nul i en blanc a les eleccions municipals del 22 de maig de 2011 (34,5%). De fet, un dels promotors d\'Iniciativa Ben Com\xc3\xban fou l\'actual coordinador d\'Espazo Ecosocialista Galego, Xo\xc3\xa1n Hermida Gonz\xc3\xa1lez._NEWLINE_El 25 de febrer de 2012 es conform\xc3\xa0 com a un nou projecte pol\xc3\xadtic sota el nom d\'Espazo Ecogaleguista, iniciativa que derivar\xc3\xa0 en el naixement del nou partit Espazo Ecosocialista Galego el 26 maig de 2012, despr\xc3\xa9s d\'un proc\xc3\xa9s de conflu\xc3\xa8ncia de militants de l\'esquerra gallega provinents de diversos moviments socials, sindicals i pol\xc3\xadtics.\n_START_SECTION_\nFundaci\xc3\xb3 de Compromiso por Galicia\n_START_PARAGRAPH_\nEn maig de 2012 es va anunciar la creaci\xc3\xb3 de Compromiso por Galicia, on hi conflueixen els corrents i partits escindits del BNG a partir de gener d\'aquell mateix any. Espazo Ecosocialista Galego fou un dels corrents fundadors d\'aquesta nova coalici\xc3\xb3, junt smb M\xc3\xa1is Galiza i Acci\xc3\xb3n Galega.\n_START_SECTION_\nDe Compromiso por Galicia a Alternativa Galega de Esquerda\n_START_PARAGRAPH_\nEl 25 de juliol de 2012, Xos\xc3\xa9 Manuel Beiras Torrado, en nom d\'Anova-Irmandade Nacionalista, convid\xc3\xa0 a totes les formacions d\'esquerra a crear un front com\xc3\xba._NEWLINE_Tot i que es va convidar Compromiso por Galicia a formar part del front, aquesta formaci\xc3\xb3 decid\xc3\xad no incorporar-se a la coalici\xc3\xb3, encara que les seves bases hi votaren positivament. _NEWLINE_Es va concretar un front ample sota el nom d\'Alternativa Galega de Esquerda sense la participaci\xc3\xb3 de Compromiso por Galicia. Aix\xc3\xb2 va provocar que Espazo Ecosocialista Galego s\'escind\xc3\xads de Compromiso por Galicia per iniciar les converses amb Alternativa Galega de Esquerda. Finalment, passen a formar part de la coalici\xc3\xb3, amb la qual participaran en les eleccions auton\xc3\xb2miques gallegues de 21 d\'octubre de 2012.'